b'\n_START_ARTICLE_\nGozd in pe\xc4\x8dina\n_START_SECTION_\nZgodba\n_START_PARAGRAPH_\nSkladatelj Daro Leban na ve\xc4\x8der izvedbe svojega koncerta za godala in flavto spozna skrivnostno \xc5\xbeensko Ano, ki mu povsem spremeni \xc5\xbeivljenje. Po vseh dosedanjih spodletelih ljubezenskih zvezah z njo prvi\xc4\x8d ob\xc4\x8duti pravi pomen ljubezeni in erotike. Skupaj pre\xc5\xbeivita lep teden, v katerem mu Ana pripoveduje zgodbo o svoji nesre\xc4\x8dni mladosti, ki jo je mo\xc4\x8dno zaznamoval njen o\xc4\x8de, bankrotiran trgovec in pijanec. Po enem tednu pa Ana brez sledi izgine. Leban jo i\xc5\xa1\xc4\x8de, vendar brez uspeha in ko \xc5\xbee skoraj obupa, dobi anonimno pismo, v katerem izve, da je njegova ljubljena \xc5\xbeenska pravzaprav navadna cipa, za katero je bil on le sredstvo za premagovanje bole\xc4\x8dih spominov iz preteklosti. Ugotovi tudi, da mu je pismo napisal njegov znanec, oboist Prohaska,ki pa je obenem nekdanji ljubimec Anine matere. Ta izku\xc5\xa1nja ga prisili, da se tudi sam s spomini vrne v preteklost, zaznamovano z njegovimi nekdanjimi \xc5\xbeenskami, prav posebno sled pa je v njem pustila pokojna h\xc4\x8derkica Evelin. Zave se, da mu Ana pomeni ve\xc4\x8d kot katerakoli od njih, zato se odlo\xc4\x8di, da jo poi\xc5\xa1\xc4\x8de. Od njene matere izve, da je z nekim bogatim Italijanom od\xc5\xa1la v Logarsko dolino, zato se takoj vsede na vlak in se odpravi za njo. Ko jo najde, ona najprej no\xc4\x8de imeti opravka z njim, vendar jo prepri\xc4\x8da, da mu pove \xc5\xa1e preostanek zgodbe o o\xc4\x8detu. Na koncu se oba strinjata, da je bila njuna kratka ljubezen sicer nadvse koristna, saj se je obema kon\xc4\x8dno uspelo znebiti tema\xc4\x8dne preteklosti, vendar nimata skupne prihodosti, zato se razideta.\n_START_SECTION_\nKritike\n_START_PARAGRAPH_\n"V svojem prvem romanu Gozd in pe\xc4\x8dina je Hieng svojo poetiko, ki jo je \xc5\xbee trdno dolo\xc4\x8dila njegova novelistika, z mozai\xc4\x8dnostjo zgradbe romana razvil v \xc5\xa1e vidnej\xc5\xa1i meri. Njegov izbrani slog skrbno neguje pomenske odtenke, presenetljive besedne figure, pretehtan, nekonvencionalen izbor leksike in zanosni poeti\xc4\x8dni izraz, v katerem ima velik pomen melodi\xc4\x8dno poigravanje, kopi\xc4\x8denje, gostota opisov (prostorov, oprave, \xc4\x8dlove\xc5\xa1ke zunanjosti) in \xc5\xbeivahno variiranje metafor." (Glu\xc5\xa1i\xc4\x8d 1996: 143)_NEWLINE_"Roman pripoveduje o umetni\xc5\xa1kem ustvarjanju in ljubezni: v pripovedi se sre\xc4\x8dujeta svetova umetni\xc5\xa1ke in me\xc5\xa1\xc4\x8danske prefinjenosti in va\xc5\xa1ke premetenosti, romanti\xc4\x8dne vzvi\xc5\xa1enosti in skrivnostne elementarnosti." (Glu\xc5\xa1i\xc4\x8d 1996: 66)_NEWLINE_"Roman je vsebinsko in oblikovno izjemen dogodek v povojni slovenski knji\xc5\xbeevnosti: pomembno pri\xc4\x8duje o \xc4\x8dasu in ljudeh, v izbru\xc5\xa1enem jeziku razkriva njihova hotenja, strasti, dejanja in spoznanja, skratka, njihove zna\xc4\x8daje, v dogajanju soo\xc4\x8da dejavnost in nedejavnost svojih ljudi, njihov du\xc5\xa1evni razvoj (v tem se zgleduje v romanu Thomasa Manna \xc4\x8carobna gora in delno v Flaubertovem romanu Vzgoja srca). \xc5\xa0tejemo ga med prve artisti\xc4\x8dne izdelane zglede slovenskega modernega romana." (Jane\xc5\xbe 1987: 407)_NEWLINE_"Obmo\xc4\x8dje, ki se ga Hieng loteva v svojem romanu, je logi\xc4\x8dno nadaljevanje tistega, kar je bilo mo\xc4\x8d za\xc4\x8dutiti v zgodnej\xc5\xa1ih Hiengovih tekstih: to je predvsem \xc4\x8dlovek s svojim dejanjem in nehanjem, njegove du\xc5\xa1evne reakcije na prostor in \xc4\x8das, ki ga obdajata, tok notranje zavesti, ki ga te reakcije spro\xc5\xbeajo, nenehen boj s problemi, ki nastajajo zunaj njega, pa s tistimi, ki se porajajo v njem samem, ki so posledica na zunaj nelogi\xc4\x8dnih, protislovnih miselnih in \xc4\x8dustvenih pretiravanj v \xc4\x8dlovekovi du\xc5\xa1evnosti, za katera pa se v zadnji skrajnosti zmerom izka\xc5\xbee, da prihajajo v njih na dan najbolj skrita \xc4\x8dlovekova notranja hotenja, hotenja, ki skrivnostno in ve\xc4\x8dsmiselno dolo\xc4\x8dajo nekatere zunanje pojavne oblike \xc4\x8dlovekove zavesti in podzavesti. Psihi\xc4\x8dni profil svojih junakov ustvarja Hieng s pomo\xc4\x8djo natan\xc4\x8dne, domi\xc5\xa1ljene psiholo\xc5\xa1ke analize vseh teh notranjih zgibov in motivov, potem pa jih postavlja v konkreten, stvarno zarisan \xc4\x8das in prostor: tako se v tem konkretnem okolju s prepletanjem posami\xc4\x8dnih usod, s stapljanjem in razdvajanjem te\xc5\xbeenj, poosebljenih v posameznih osebah, ki se v romanu sre\xc4\x8dujejo in lo\xc4\x8dujejo, pisatelju posre\xc4\x8di izoblikovati tiste \xc4\x8dlove\xc5\xa1ke odnose, ki mu pomenijo glavno osnovo, iz katere ustvarja izpoved svojega romana." (Trekman 1967)'